Net 1,2 uit elke miljoen SA’ners skenk organe(Foto: Unsplash) Net 1,2 uit elke miljoen Suid-Afrikaners is orgaanskenkers en die Gautengse departement van gesondheid het ŉ beroep op mense gedoen om as skenkers te registreer. Nierbewusmakingsweek word vandeesweek gehou. Dr. Nomathemba Mokgethi, LUR vir gesondheid in Gauteng, sê net by die Charlotte Maxeke Akademiese Hospitaal wag 182 pasiënte op ŉ orgaanskenking. Die meeste pasiënte benodig niere en die lys bestaan uit 168 volwassenes en 14 kinders. Sodra ŉ geskikte skenkernier beskikbaar word, gaan daar met die oorplanting voortgegaan word. Pasiënte wag gemiddeld tussen een en twee jaar, soms selfs langer, afhangend van die orgaan wat benodig word, op ŉ skenkerorgaan. Sommige pasiënte kan tot vyf jaar wag omdat hulle geen familielid het wat ŉ orgaan kan skenk nie en moet wag vir ŉ kadawerorgaan om beskikbaar te word. Mokgethi sê daar is ŉ tekort aan skenkerorgane omdat bitter min mense dit skenk. Die Covid-19-pandemie het die situasie verder vererger omdat talle verkose operasies gestaak is sodat hulpbronne aan die pandemie toegewys kon word. “Een mens kan tot agt lewens met ŉ enkele orgaanskenking red en tot 50 mense kan danksy ŉ weefselskenking gered word.” Organe wat die meeste benodig word, is die hart, longe, lewer, niere en pankreas. Weefselskenkings sluit in korneas, vel en lang bene. “Ons moet as ŉ samelewing oor orgaanskenking praat. Ons kan talle lewens red en mense van dialise afhaal as meer mense organe skenk. Ons kan die geskenk van lewe gee, nie net aan die ontvangers van die orgaan of weefsel nie, maar aan ŉ hele familie,” sê Mokgethi. “Ons kan broodwinners red, enkelouerhuishoudings verminder.” Om as orgaanskenker te registreer, kliek hier.